Visserman deur haai gebytDie Nasionale Seereddingsinstituut. (Foto: ANA) ŉ Kaapse visserman is Dinsdag na ŉ Baaise hospitaal geneem nadat hy in die see by Port Elizabeth in die Oos-Kaap deur ŉ haai gebyt is. Volgens Craig Lambinon, woordvoerder van die Nasionale Seereddingsinstituut (NSRI), het ’n 46-jarige visserman sowat 30 seemyl vanaf die kus op ŉ boot vis gevang toe ŉ haai in die visvangnet verstrengel geraak het. Lambinon verduidelik die visserman is aan sy voorarm gebyt toe hy glo probeer het om die haai te bevry. Die Baaise NSRI is van die voorval in kennis gestel waarna die man, wat bytwonde aan sy arm opgedoen het, na die kus gebring is. Die haai is in die see vrygelaat. ’n Paramedikus van die Oos-Kaapse regering het die visserman op die toneel behandel. Volgens Lambinon was die man in ’n stabiele toestand en in staat om te loop. Hy het gesê die man is op die toneel met verbande verbind waarna hy na die naaste hospitaal geneem is vir verdere behandeling.